Τα παιδιά είναι κοινωνικά όντα, θέλουν να βγουν από το σπίτι, να συναντήσουν τους φίλους τους, να ανήκουν σε μία ομάδα και να έχουν έναν κοινό στόχο που θα τους κάνει να νιώθουν μέρος αυτής της ομάδας. Τι καλύτερο, λοιπόν, από την μάθηση μιας ξένης γλώσσας μέσα σε μια φιλική και χαρούμενη ομάδα; Από την άλλη, αν το παιδί είναι πιο εσωστρεφές και λιγότερο κοινωνικό, τότε το να αναπτύξει την κοινωνική του πλευρά σε ένα ασφαλές και ελεγχόμενο περιβάλλον είναι το καλύτερο που μπορεί να επιλέξει ένας γονιός για την εξέλιξη του παιδιού του. Μέσα σε μια μικρή ομάδα μπορείς να μάθεις περισσότερα. Σκεφτείτε το μέσα από ένα απλό και καθημερινό παράδειγμα : θα μάθεις περισσότερα αν συνομιλήσεις με έναν άνθρωπο ή με δέκα; Έτσι είναι και μέσα σε μια τάξη. Ρωτάει κάτι ένα παιδί, καλύπτεται μια απορία που μπορεί να την είχαν κι άλλα παιδιά ή εγείρει άλλες απορίες, νέες και το παιχνίδι στη μάθηση ξεκινά. Οι καθηγήτριες και οι καθηγητές που έχουν μάθει να δουλεύουν με ομάδες παιδιών, είναι πολύ πιο έμπειρες στο να αφουγκραστούν τον τρόπο που πρέπει να προσεγγίσουν το κάθε παιδί και είναι χαρά μας που έχουμε τέτοιες καθηγήτριες και καθηγητές στο ανθρώπινο δυναμικό μας. Το μάθημα σε τάξη δεν είναι ποτέ βαρετό επειδή υπάρχει διάδραση μεταξύ διαφορετικών ανθρώπων. Επιπλέον, τα παιδιά που είναι λιγότερο ομιλητικά και δυσκολεύονται περισσότερο στο να μάθουν τείνουν να εμψυχώνονται και να βελτιώνονται μέσα στο κλίμα της τάξης. Ουσιαστικά, ακολουθούν το ρυθμό της τάξης, γεγονός που δεν θα συνέβαινε αν το παιδί ήταν μόνο του σε ιδιαίτερο μάθημα. Οι γονείς και η διεύθυνση των κέντρων ξένων γλωσσών είναι σε συνεχή επικοινωνία. Θέλουμε το καλύτερο για τα παιδιά που έρχονται σε μας. Αν πραγματικά δούμε ότι το παιδί για κάποιον λόγο δεν μπορεί να ανταπεξέλθει στα πλαίσια της τάξης ή να προχωρήσει με τους ίδιους ρυθμούς, καλούμε τον μαθητή και τον γονιό και βρίσκουμε μία λύση που να λειτουργεί προς όφελος του παιδιού. Αν, λοιπόν, η καθηγήτρια/ ο καθηγητής και η διεύθυνση κρίνει ότι το ιδιαίτερο μάθημα θα ωφελήσει περισσότερο το παιδί, το προτείνουμε εμείς σε εσάς.